<classify> MWENYEKITI mpya wa Kanda ya Kati wa Chama cha Demokrasia na Maendeleo CHADEMA, Lazaro Nyalandu amesema Mwenyekiti wa Taifa wa chama hicho, Freeman Mbowe bado anatosha kuendelea kushikilia wadhifa huo na kutoa mwito kwa wanachama wenzake wamchague tena.Aidha, amesema kikao cha wajumbe wa chama hicho wanaounda Kanda ya Kati kilikaa juzi ambako pamoja na mambo mengine walishauriana kumrejesha mwenyekiti huyo katika nafasi yake ili akisaidie chama hicho kufanya maandalizi kuelekea Uchaguzi Mkuu utakaovihusisha vyama vyote mwakani.Nyalandu aliyasema hayo alipozungumza na gazeti hili kwa njia ya simu jana, ambako alitumia nafasi hiyo kuwashukuru wajumbe wa Chadema Kanda ya Kati kwa kumuamini na kumchagua kuwa mwenyekiti wao wa mikoa ya Morogoro, Dodoma na Singida na kusisitiza kuwa ushindi huyo ni wa wanachadema wote.Alisema uchaguzi uliompa nafasi hiyo ulifanyika kwa kuzingatia misingi ya haki bila kuwepo viashiria vyovyote vya rushwa huku akitumia nafasi hiyo kumpongeza aliyekuwa mshindani wake, Alphonce Mbasa aliyepata kura 26 sawa na asilimia 33.2 dhidi ya kura 60 sawa na Nyalandu katika idadi ya kura zote 86 zilizopigwa.  <topic>: kitaifa 